**ՀԱՇՎԵՏՎՈՒԹՅՈՒՆ**

**ՊԵՏԱԿԱՆ ԳՈՒՅՔԻ ԿԱՌԱՎԱՐՄԱՆ ԿՈՄԻՏԵԻ 2022 ԹՎԱԿԱՆԻ ԱՌԱՋԻՆ ԿԻՍԱՄՅԱԿԻ ԳՈՐԾՈՒՆԵՈՒԹՅԱՆ**

Պետական գույքի կառավարման կոմիտեն (այսուհետ` Կոմիտե) հաշվետու ժամանակահատվածում իրականացրել է ՀՀ օրենքներով, ՀՀ կառավարության 2021-2026 թվականների գործունեության տարեկան միջոցառումների ծրագրով և ՀՀ կառավարության որոշումներով կանոնակարգված հետևյալ կանոնադրական գործառույթները. պետական գույքի հաշվառում, մասնավորեցում, օտարում, պետական մասնակցությամբ առևտրային կազմակերպությունների լուծարում, տարածքների վարձակալության և անհատույց օգտագործման տրամադրում, շենք, շինությունների ընդհանուր տարածքների սպասարկում, պետական սեփականություն հանդիսացող շենք, շինությունների տանիքներին և ձեղնահարկերում ալեհավաքների տեղադրման թույլտվության տրամադրում, ինչպես նաև Կոմիտեի ենթակայությանը հանձնված մասնավորեցման ենթակա պետական մասնակցությամբ առևտրային կազմակերպությունների կառավարում և պետական մասնակցությամբ այլ առևտրային կազմակերպությունների գործունեության կառավարման համակարգում։

Հաշվետու ժամանակաշրջանում կատարված աշխատանքների արդյունքները ներկայացվում են ըստ պետական գույքի կառավարման բնագավառների.

**1. Պետական մասնակցությամբ առևտրային կազմակերպությունների կառավարում և համակարգում**

Կազմակերպությունների ֆինանսատնտեսական վիճակի դիտարկում (մոնիտորինգի իրականացում)

Հաշվետու ժամանակահատվածում ՀՀ կառավարության 05.10.2017թ. թիվ 1262-Ն որոշման (այսուհետ՝ Որոշում) համաձայն իրականացվել է 2021թվականի հունվարի 1-ի դրությամբ պետական կառավարման մարմինների ենթակայության ֆինանսատնտեսական վերլուծության ենթակա առևտրային կազմակերպությունների ցանկերի համեմատում և ճշգրտում: Որոշման N1 հավելվածով հաստատված կարգի համաձայն 2021 թվականի տարեկան տվյալների հիման վրա իրականացվել է 50 տոկոս և ավելի պետական մասնակցությամբ 134 առևտրային կազմակերպությունների ֆինանսատնտեսական վիճակի վերլուծություն (մոնիտորինգ) և ամփափ տեղեկանքը ներկայացվել է ՀՀ վարչապետի աշխատակազմ, իսկ պատճենը ՀՀ ֆինանսների նախարարություն։

Կազմակերպությունների կառավարման համակարգում

- Գնահատման են ներկայացվել «Գյուկոնդ» ՓԲԸ-ի պետական սեփականություն հանդիսացող բաժնետոմսերը՝ գնահատումն ավարտվել է։ ՀՀ կառավարության կողմից 07․04․2022թ․ ընդունվել է մասնավորեցման թիվ 444-Ա որոշումը՝ բաժնետոմսերը մասնավորեցվել են աճուրդով,

- իրականացվել է «Ծաղկաձորի գլխավոր մարզահամալիր» ՓԲԸ-ի գույքի գնահատում, մասնավորեցման նախապատրաստական աշխատանքների շրջանակում մշակվում է մասնավորեցման վերաբերյալ ՀՀ կառավարության որոշման նախագիծ,

- գնահատման է ներկայացվել «Հատուկ լեռնափրկարար ծառայություն» ՓԲԸ-ի և «Վնասվածքաբանության և օրթոպեդիայի կենտրոն» ՓԲԸ-ի բաժնետոմսերի գնահատման ելակետային տվյալների փաթեթը,

- ՀՀ կառավարության 2022 թվականի հունվարի 27-ին ընդունվել է ՀՀ կառավարության թիվ 72-Ա որոշումը, որով «Նևրոզների կլինիկա» ՓԲԸ-ի 100 տոկոս բաժնետոմսերի կառավարման լիազորությունները վերապահվել են ՀՀ առողջապահության նախարարությանը, իրականացվել են բաժնետոմսերի հանձնման-ընդունման աշխատանքներ,

- ՀՀ կառավարության քննարկմանն է ներկայացվել «Կուրորտաբանության և ֆիզիկական բժշկության գիտահետազոտական ինստիտուտ» ՓԲԸ-ի 100 տոկոս պետական սեփականություն հանդիսացող բաժնետոմսերը մրցույթով մասնավորեցնելու մասին» ՀՀ կառավարության որոշմանը նախագիծը, որն ընդունվել է 2022 թվականի հունիսի 17-ի N 914-Ա ՀՀ կառավարության որոշմամբ,

- ՀՀ կառավարության քննարկմանն է ներկայացվել «Համո Բեկնազարյանի անվան «Հայֆիլմ» կինոստուդիա» ՓԲԸ-ի պետական սեփականություն հանդիսացող բաժնետոմսերը մասնավորեցնելու, ընկերությանը գույք անհատույց օտարելու թույլտվություն տալու և ՀՀ կառավարության 2019 թվականի մարտի 21-ի թիվ 370-Ա որոշումն ուժը կորցրած ճանաչելու մասին» ՀՀ կառավարության որոշման նախագիծը: ՀՀ փոխվարչապետի հանձնարարականով նախագիծը հանվել է քննարկումից և հանձնարարվել ՀՀ կրթության, գիտության, մշակույթի և սպորտի նախարարության կողմից մասնավորեցող օբյեկտի հետագա կարգավիճակի տեսլական մշակելուց հետո համատեղ լրամշակված նախագիծը ներկայացնել ՀՀ կառավարության քննարկմանը,

- մշակվել և ՀՀ կառավարության կողմից 2022 թվականի մայիսի 13-ին ընդունվել է «Հայաստանի Հանրապետության կառավարության 2010 թվականի ապրիլի 29-ի թիվ 474-Ն որոշման մեջ փոփոխություն կատարելու մասին» N 663-Ն որոշումը,

- ՀՀ կառավարության քննարկմանն է ներկայացվել «Արարատ-աշխարհ» փակ բաժնետիրական ընկերությունը լուծարելու մասին» ՀՀ կառավարության որոշման նախագիծը, որն ընդունվել է 2022 թվականի հունիսի 17-ի N 895-Ա որոշմամբ,

- ՀՀ կառավարության քննարկմանն է ներկայացվել «Գույք ընդունելու և ամրացնելու մասին» ՀՀ կառավարության որոշման նախագիծը, որն ընդունվել է ՀՀ կառավարության 2022 թվականի հունիսի 17-ի N 909-Ա որոշմամբ, որով լուծարվող «Ռազմավարական նախաձեռնությունների կենտրոն» հիմնադրամի լուծարումից հետո մնացած գույքը հանձնվել է ՀՀ վարչապետի աշխատակազմին և ՀՀ մրցակցության պաշտպանության հանձնաժողովին,

- ՀՀ կառավարության քննարկմանն է ներկայացվել «Պետական գույքը մասնավորեցնելու մասին» ՀՀ կառավարության որոշման նախագիծը, որով նախատեսվում է «Էրեբունի բժշկական կենտրոն» առողջապահական պետական փակ բաժնետիրական ընկերության գույքի կազմից առանձնացված 55 անվանում հիմնական միջոցները մասնավորեցնել դասական աճուրդով,

- մշակվել և շրջանառության մեջ է դրվել «Հայաստանի Հանրապետության 2022 թվականի պետական բյուջեի մասին» օրենքում և ՀՀ կառավարության 2021 թվականի դեկտեմբերի 23-ի N2121-Ն որոշման մեջ փոփոխություններ և լրացումներ կատարելու, «Հենակետ» փակ բաժնետիրական ընկերության պարտքը ներելու և լուծարման գործընթացը կանոնակարգելու մասին» և «Ռադիոիզոտոպների արտադրության կենտրոն» փակ բաժնետիրական ընկերության պետական սեփականություն հանդիսացող բաժնետոմսերի կառավարման լիազորությունները Հայաստանի Հանրապետության առողջապահության նախարարությանը վերապահելու  մասին» ՀՀ կառավարության որոշման նախագծերը,

- ՀՀ կառավարության քննարկմանն է ներկայացվել «Կարեն Դեմիրճյանի անվան մարզահամերգային համալիր» պետական ոչ առևտրային կազմակերպությունը վերակազմավորման ձևով «Կարեն Դեմիրճյանի անվան մարզահամերգային համալիր» փակ բաժնետիրական ընկերության վերակազմակերպելու մասին»ՀՀ կառավարության որոշման նախագիծը։

Հաշվետու ժամանակահատվածում հրավիրվել են բաժնետերերի 6 արտահերթ ժողով, 11 տարեկան ժողով և տնօրենների խորհրդի 2 նիստ:

Կազմակերպությունների լուծարման գործընթացի կազմակերպում

Հաշվետու ժամանակահատվածում ՀՀ կառավարության կողմից ընդունվել է 2 ընկերության լուծարման մասին որոշում, ստեղծվել է 2 ընկերության լուծարման հանձնաժողով: Նույն ժամանակահատվածում 2 կազմակերպության լուծարման գործընթացն ավարտվել է, 1 ընկերություն ճանաչվել է սնանկ։

01.07.2022թ. դրությամբ լուծարման գործընթացում են գտնվում 12 կազմակերպություններ:

Իրականացվում է նաև դատարանի վճիռներով հիմնադրամների լուծարման գործընթաց։ Հաշվետու ժամանակահատվածում 1 հիմնադրամի լուծարման գործընթացն ավարտվել է, 3 հիմնադրամներ գտնվում են լուծարման գործընթացում։

Լուծարվող կազմակերպություններում և հիմնադրամներում իրականացվել է շուրջ 166,942.0 հազ.դրամ վճարումներ, որից՝ ՀՀ պետական բյուջե` 149,203.0 հազ.դրամ, համայնքային բյուջե՝ 26.0 հազ.դրամ, աշխատավարձի գծով` 12,721.0 հազ.դրամ և այլ կրեդիտորական պարտք 4,992.0 հազ.դրամ։

Լուծարումից հետո ՀՀ պետական բյուջե է փոխանցվել 1,585.0 հազ.դրամ գումար։

**2. Պետական գույքի հաշվառման գրանցամատյանի վարում**

Հաշվետու ժամանակահատվածում «Գույքի գնահատման և աճուրդի կենտրոն» ՊՈԱԿ-ի կողմից հաշվառվել է 1404 միավոր անշարժ գույք (պետական սեփականություն հանդիսացող և կանոնադրական կապիտալում պետական բաժնեմաս ունեցող իրավաբանական անձանց գույքի կազմում ընդգրկված), 5 միավոր մտավոր սեփականության օբյեկտներ, 226 միավոր տրանսպորտային միջոց, 27 պետական բաժնեմաս ունեցող առևտրային կազմակերպություն։

**3. Պետական անշարժ ու շարժական գույքի տնօրինում և օգտագործում**

Հաշվետու ժամանակահատվածում մշակվել և շրջանառության մեջ են դրվել պետական գույքի տնօրինման վերաբերյալ 120 իրավական ակտի նախագծեր, որոնցից՝ Պետական գույքի կառավարման կոմիտեի նախագահի թվով 55 հրաման, ՀՀ կառավարության որոշման թվով 65 նախագիծ։ Նշված նախագծերից ՀՀ կառավարության կողմից ընդունվել է 28-ը, 17-ը՝ ներկայացվել է ՀՀ կառավարության քննարկմանը, 16-ը գտնվում են շրջանառության մեջ, իսկ 4-ը հանվել է շրջանառությունից։

2022 թվականի առաջին կիսամյակի ընթացքում 95 միավոր անշարժ գույքի նկատմամբ իրականացվել է պետության սեփականության իրավունքի պետական գրանցման վկայականների ուղղման, վերագրանցման և հասցեի գրանցման աշխատանքներ:

Հաշվետու ժամանակահատվածում պետության կարիքների համար շենք-շինությունների չափագրման և հատակագծերի կազմման ծառայությունների մատուցման պետական գնման պայմանագրի համաձայն իրականացվել է 14 միավոր շենք-շինությունների և 16 միավոր հողամասի չափագրման աշխատանքներ։

2022 թվականի առաջին կիսամյակի ընթացքում Կոմիտեում ստեղծված գույքի հանձնման-ընդունման հանձնաժողովի կողմից՝ Կոմիտեի հաշվեկշիռ է ընդունվել 441 գույքային միավոր, որից՝ 134-ը հանդիսանում է անշարժ գույք, 279-ը՝ շարժական գույք, որից՝ 6-ը՝ տրանսպորտային միջոց, 28-ը՝ հանրակացարան, իսկ հանձնվել է 5626 գույք, որից՝ 17-ը հանդիսանում է գույք, 5571-ը՝ շարժական գույք, 38-ը՝ հանրակացարան։

Հիմք ընդունելով ՀՀ կառվարության 2021 թվականի փետրվարի 18-ի 202-Ն որոշման պահանջները՝ պետական անշարժ գույքի օգտագործման մշտադիտարկման իրականացնելու նպատակով կատարվել են հետևյալ աշխատանքները։ Հաստատվել են պետական սեփականություն համարվող անշարժ գույքի մշտադիտարկման (մոնիթորինգի) 2022 թվականի տարեկան ծրագիրը և պետական սեփականություն համարվող անշարժ գույքի մշտադիտարկման 2022 թվականի տարեկան ծրագրին համապատասխան մշտադիտարկումներ իրականացնելու նպատակով ստեղծված աշխատանքային խմբի անհատական կազմը։ Մոնիթորինգը իրականացվել է գույքը օգտագործողի կողմից անհատույց օգտագործման, վարձակալության և պետական սեփականություն հանդիսացող շենքերի և շինությունների տանիքներին ու ձեղնահարկերում կապի սարքավորումների տեղակայման և սպասարկման պայմանագրերով։ Աշխատանքային խմբի կողմից հաշվետու ժամանակահատվածում մոնիթորինգն իրականացրել է ծրագրում առաջնահերթ ընդգրկված Երևան քաղաքում գտնվող, ինչպես նաև ծրագրում դեռևս չընդգրկված սակայն հրատապ ուսումնասիրության կարիք ունեցող մոնիթորինգի ենթակա 84 անվանում գույք։

**4. Պետական գույքի օտարում**

Հաշվետու ժամանակահատվածում ՀՀ օրենսդրությամբ սահմանված կարգով մշակվել է պետական անշարժ գույքն օտարելու մասին 13 ՀՀ կառավարության որոշման նախագիծ, որից՝ 5-ն ընդունվել է ՀՀ կառավարության կողմից, 4-ը ներկայացվել են ՀՀ կառավարության քննարկմանը, 4-ը գտնվում է շրջանառության մեջ։ Նշված նախագծերով օտարման է ներկայացվել 13 անվանում անշարժ գույք (ըստ օտարման ձևի՝ 2-ն աճուրդ, 1-ն ուղղակի վաճառք, 10-ը՝ մրցույթ)։

ՀՀ կառավարության կողմից 2021 թվականին և 2022 թվականի հաշվետու ժամանակահատվածում ընդունված 4 որոշումների համաձայն կազմակերպվել է 4անվանում անշարժ գույքի մրցույթ, որոնք կայացել են։

ՀՀ կառավարության կողմից ընդունված 1 որոշման համաձայն աճուրդով օտարման է ներկայացվել 1 անվանում անշարժ գույք, որը ևս օտարվել է։

Հաշվետու ժամանակահատվածում Կոմիտեի նախագահի կողմից հաստատված 6 հրամանի համաձայն օտարման է ներկայացվել 6 անվանում անշարժ գույք, որից 3-ը օտարվել են (ըստ օտարման ձևի՝ 5-ը՝ աճուրդ, 1-ը՝ մրցույթ)։

Մշակվել և Կոմիտեի նախագահի կողմից հաստատվել է շարժական գույքի աճուրդով օտարման վերաբերյալ 29 հրաման: Նշված հրամաններով օտարման է ներկայացվել 47 միավոր տրանսպորտային միջոց, 331 միավոր այլ շարժական գույք և պետական սեփականություն հանդիսացող շենքի վերանորոգման արդյունքում առաջացած 15 միավոր պիտանի գույք:

2022 թվականի առաջին կիսամյակի ընթացքում Կոմիտեն կնքել է հետևյալ պայմանագրերը՝ 1 մասնավորեցման պայմանագիր (աճուրդի ձևով), 8 պետական գույքի օտարման, 30 ոչ բնակելի տարածքի անհատույց օգտագործման, 103 ոչ բնակելի տարածքի վարձակալության, 28 բնակելի տարածքի նվիրատվության, 26 ՀՀ կառավարության 2019 թվականի նոյեմբերի 21-ի թիվ 1666-Ն որոշման հիմքով կնքվող նվիրատվության, 4 նվիրատվության ոչ բնակելի, 2 նվիրաբերության, 1 շարժական գույքի անհատույց օգտագործման, 1 գույքի անհատույց սեփականության իրավունքի հանձնման։ Կնքել են նաև հետևյալ համաձայնագրերը՝ 58 ոչ բնակելի տարածքի անհատույց օգտագործման պայմանագրում փոփոխություն կատարելու և 2 օտարման պայմանագրերում փոփոխություն կատարելու մասին։

**5. Պետական գույքի մասնավորեցման, օտարման, անհատույց օգտագործման, վարձակալության և նվիրաբերության պայմանագրերով ստանձնած պարտավորությունների կատարում**

Կոմիտեի գործառույթների շարքում կարևորվում է պետական գույքի մասնավորեցման, օտարման, անհատույց օգտագործման, վարձակալության և նվիրաբերության պայմանագրերով գնորդների կողմից ստանձնած պարտավորությունների կատարման նկատմամբ հսկողության իրականացումը:

2022 թվականի առաջին կիսամյակում՝

- մասնավորեցման պայմանագրերով 2 Գնորդ ստանձնել են պրոֆիլի պահպանման պարտավորություններ, որից 1 պայմանագրով ստանձնած պրոֆիլի պահպանման պարտավորություն կատարվել է, իսկ 1 պայմանագրով նախատեսված պրոֆիլի պահպանման պարտավորության վերաբերյալ գնորդը գրությամբ տեղեկացրել է, որ շենքը գտնվում է ընթացիկ վերանորգման ընթացքում, ավարտից հետո շահագործման կհանձնվի:

- օտարման պայմանագրերով 4 Գնորդ ստանձնել են ընկերության պրոֆիլի պահպանման պարտավորություններ, որից՝ 2 Գնորդ ստանձնած պարտավորությունները կատարել են։ 1 Գնորդ ստանձնել է 2 000 000 ԱՄՆ դոլարին համարժեք ՀՀ դրամի պարտավորություն, 1 Գնորդ ստանձնել է 2 000 000 ԱՄՆ դոլարին համարժեք ՀՀ դրամի պարտավորություն, որը չի կատարել, հաշվարկվել է տուգանք 400 000 ԱՄՆ դոլարին համարժեք ՀՀ դրամի չափով, 1 Գնորդ ստանձնել է 200 000 000 ՀՀ դրամի ներդրում, դեռևս չի ներկայացրել, քանի որ պարտավորության կատարման համար դեռևս առկա են ժամկետներ

- անհատույց օգտագործման պայմանագրերով 18 Փոխառուներ ստանձնել են անհատույց օգտագործման ներդրումային և գործարար ծրագրերով նախատեսված պարտավորություններ, որից 16 պայմանագրերով ստանձնել են գործարար ծրագրերով նախատեսված պարտավորություններ, որից 13-ը՝ կատարել են, իսկ 2 պայմանագրով ստանձնած պարտավորություն վերաբերյալ դեռևս չեն ներկայացրել փաստաթղթեր, քանի որ պարտավորության կատարման համար դեռևս առկա են ժամկետներ, 1 Փոխառուի ծանուցվել է, սակայն դեռևս պարտավորության կատարման վերաբերյալ փաստաթղթեր չի ներկայացվել։

1 պայմանագրով նախատեսված 900.0 հազ.դրամի փոխարեն կատարվել է 1 144.0 հազ.դրամի ներդրում, իսկ մյուս պայմանագրով նախատեսված 4 262 000 ՀՀ դրամի վերաբերյալ ներկայացվել է փաստաթղթեր, որոնք գտնվում են ուսումնասիրման փուլում։

- 1 վարձակալության պայմանագրով Վարձակալը նախատեսված 43 304.5 հազ.դրամի փոխարեն կատարել է 55 278.0 հազ.դրամի ներդրում, իսկ 2-րդ վարձակալության պայմանագրով Վարձակալը ստանձնել է 2 000 000 ՀՀ դրամի ներդրումային պարտավորություն, որի փոխարեն կատարել է 2 857 999 ՀՀ դրամ։

**6. Կոմիտեի կողմից և ընդդեմ Կոմիտեի ներկայացված հայցադիմումները**

Հաշվետու ժամանակահատվածում Կոմիտեն իրականացրել է պետական գույքի կառավարման բոլոր գործարքներով ստանձնած պայմանագրային պարտավորությունների պատշաճ կատարման հսկողությունը: Այս ոլորտում Կոմիտեի գործունեությունը կապված է նաև դատարաններում որպես հայցվոր և պատասխանող հանդես գալու հետ:

Հաշվետու ժամանակահատվածում Կոմիտեի կողմից նախապատրաստվել և ՀՀ դատական ատյաններ է ներկայացվել՝ 14 հայցադիմում, 1 հակընդդեմ հայցադիմում, 2 հայցադիմումի պատասխան, 5 գրավոր առարկություն, 5 վերաքննիչ բողոք, 2 վերաքննիչ բողոքի պատասխան, 1 վճռաբեկ բողոք։ Դատական ատյաններում քննվող քաղաքացիական, քրեական, վարչական, և սնանկության գործերով ապահովվել է դատական ներկայացուցչություն։

**7. Կոմիտեի ենթակայության «Գույքի գնահատման և աճուրդի կենտրոն» ՊՈԱԿ-ի կողմից իրականացված աշխատանքները.**

Հաշվետու ժամանակահատվածում

«Գույքի գնահատման և աճուրդի կենտրոն» ՊՈԱԿ-ի կողմից իրականացվել են հետևյալ աճուրդների կազմակերպման աշխատանքները. 51 միավոր շարժական գույքի (տրանսպորտային միջոց) աճուրդի կազմակերպում, որից կայացել է 33 միավորը, 671 միավոր այլ շարժական գույքի աճուրդի կազմակերպում, որից կայացել է 168 միավորը, 6 միավոր անշարժ գույքի աճուրդի կազմակերպում, որից կայացել է 3 միավորը, 1 միավոր մասնավորեցման հիմքով աճուրդի կայացում, որը կայացել է, 34 տարածքի վարձակալության իրավունքի տրամադրման նպատակով աճուրդի կազմակերպում, որից կայացել է 6 միավորը, 3237 միավոր այլ շարժական գույքի պայմանագրային հիմունքներով աճուրդի կազմակերպում, որից կայացել է 158 միավորը, 37 միավոր շարժական գույքի (տրանսպորտային միջոց) պայմանագրային հիմունքներով աճուրդի կազմակերպում, որից կայացել է 15 միավորը, 15 միավոր անշարժ գույքի պայմանագրային հիմունքներով աճուրդի կազմակերպում, որից կայացել է 7 միավորը։

«Գույքի գնահատման և աճուրդի կենտրոն» ՊՈԱԿ-ի կողմից կատարվել են Կոմիտեին ամրացված Երևան քաղաքում, ՀՀ Տավուշի, Արմավիրի, Արագածոտնի և Արարատի մարզերւմ գտնվող 120 միավոր անշարժ գույքի գույքագրման աշխատանքներ, իրականացվել են Կոմիտեի նախագահի 2022թ. փետրվարի 10-ի թիվ 38-Ա հրամանի 3-րդ կետով սահմանված՝ ՀՀ կառավարության որոշումներով «Կարեն Դեմիրճյանի անվան մարզահամերգային համալիր» ՊՈԱԿ-ին անհատույց օգտագործման իրավունքով ամրացված գույքի գույքագրված արդյունքների համադրման աշխատանքներ։

«Գույքի գնահատման և աճուրդի կենտրոն» ՊՈԱԿ-ի կողմից իրականացվել է 327 շարժական գույքի պահառություն, պահառության է ընդունվել 9 միավոր տրանսպորտային միջոց, իսկ պահառությունից հանվել (հանձնվել է գնորդներին կամ կազմակերպություններին) 26 տրանսպորտային միջոց։

«Գույքի գնահատման և աճուրդի կենտրոն» ՊՈԱԿ-ի կողմից իրականացվել են հետևյալ սպասարկման աշխատանքները՝ ոչ կառավարական շենքերում 10,260 քառ.մ մակերեսի, Կառավարական 2-րդ շենքում 31,747 քառ.մ մակերեսի, Կառավարական 3-րդ շենքում 30,897 քառ.մ մակերեսի, Նալբանդյան 28 շենքում 2,187.8 քառ.մ մակերեսի:

**8. «Կարեն Դեմիրճյանի անվան մարզահամերգային համալիր» ՊՈԱԿ-ի կողմից կատարված աշխատանքները**

Հաշվետու ժամանակահատվածում՝

«Կարեն Դեմիրճյանի անվան մարզահամերգային համալիր» ՊՈԱԿ-ում անցկացվել է 58 միջոցառում, այդ թվում՝ համերգներ, փառատոններ, կոնֆերանսներ, գագաթնաժողովներ, օլիմպիադաներ): Դեռևս 2021 թվականից սկսած՝ ՀՀ կառավարության, Կոմիտեի, ինչպես նաև ՊՈԱԿ-ի համատեղ ջանքերով իրականացվել են աշխատանքներ Եվրոպայի բռնցքամարտի առաջնությունն առաջին անգամ Հայաստանում անցկացնելու և պատշաճ կազմակերպելու համար։

«Կարեն Դեմիրճյանի անվան մարզահամերգային համալիր» ՊՈԱԿ-ի ընդհանուր հաշվարկային ֆինանսական մուտքերը կազմել են 545552 հազ.դրամ։ Պետության կողմից տրամադրվող Մարզահամերգային համալիրի պահպանության դրամաշնորհի շրջանակներում՝ 69721.6 հազ.դրամ, «Շենքային պայմանների բարելավում դրամաշնորհի» շրջանակներում՝ 57358 հազ. դրամ, կարողությունների զարգացում դրամաշնորհի շրջանակներում՝ 252900.0 հազ.դրամ, իսկ ձեռնարկատիրական գործունեությունից մուտքերը կազմել են՝ 165572.4 հազ. դրամ։

«Կարեն Դեմիրճյանի անվան մարզահամերգային համալիր» ՊՈԱԿ-ի ֆինանսական ելքերը կազմել են 544483.3 հազ.դրամ, որի շրջանակներում կատարվել են հետևյալ աշխատանքները.

- «Շենքային պայմանների բարելավում դրամաշնորհի» շրջանակներում կատարվել են ՄՀՀ կառույցի արտաքին (ճակատային հատվածներ) և ներքին տարածքներ (հանդերձարաններ, սանհանգույցներ, պատշգամբներ, շոգեբաղնիքներ, դիմահարդարման սենյակներ, միջանցքներ) վերանորոգման աշխատանքներ 48488.1 հազ. դրամ,

- «Կարողությունների զարգացման դրամաշնորհի» շրջանակներում կառույցի վերազինման նպատակով ձեռք է բերվել երկու վերելակ՝ 22800 հազ. դրամ, մոդուլային շարժական հատակ՝ 170520 հազ. դրամ, ինչպես նաև ինֆորմացիոն լեդ ցուցատախտակ՝ 59580 հազ. դրամ, իսկ ծախսերի մյուս մասն ուղղվել՝ կառույցի պահպանմանը, ինչպես նաև ձեռնարկատիրական գործունեության շրջանակներում կատարված պետական գնման պայմանագրերով սահմանված ձեռքբերումներին։

Ընթացիկ պահպանման ծառայությունների ձեռքբերման գծով ծախսը (այդ թվում էլեկտրաէներգիա, ջեռուցման նպատակով գազամատակարարում, ջրամատակարարում, կապի ծառայություններ) կազմել է 100310.9 հազ. դրամ, իսկ պահնորդական ծառայության, տրանսպորտային, կենցաղային և այլ մասնագիտական ծառայությունների, ընթացիկ պահպանման նպատակով նյութերի (գրասենյակային, տնտեսական, տրանսպորտային, այգեգործական և այլն) և վարչական սարքավորումների ձեռքբերմանն ու միջոցառումների կազմակերպմանն ուղղված ծախսը կազմել է 30867.4 հազ. դրամ, վճարվել է աշխատավարձ՝ 87430.9 հազ. դրամ՝ ներառյալ հարկերը, պետական բյուջե է վճարվել 24105 հազ.դրամ ավելացված արժեքի հարկ և 381 հազ. դրամ պետական տուրք։

**9. Պետական գույքի մասնավորեցումից, օտարումից և վարձակալությունից ստացված միջոցներ**

2022 թվականի առաջին կիսամյակի ընթացքում՝

**Պետական գույքի օտարումից** ստացված միջոցները կազմել են 1596750.1 հազ.դրամ, որից՝ ՀՀ պետական բյուջե է փոխանցվել 1219612.2 հազ.դրամ, իսկ համապատասխան համայնքային բյուջե՝ 377137.8 հազ.դրամ:

**Պետական գույքի մասնավորեցումից** ստացված միջոցները կազմել են 73613.4 հազ.դրամ, որը ամբողջը փոխանցվել է ՀՀ պետական բյուջե:

**Պետական գույքի վարձակալությունից** փաստացի ՀՀ պետական բյուջե է մուտքագրվել 202.283 հազ.դրամ:

ՀՀ պետական սեփականություն հանդիսացող շենքերի և շինությունների տանիքներին ու ձեղնահարկերում **կապի սարքավորումների տեղակայման և սպասարկման պայմանագրերից** փաստացի մուտքագրվել է 160913.7 հազ.դրամ, որից ՀՀ պետական բյուջե է փոխանցվել 31263.2 հազ.դրամ, ՊՈԱԿ-ների բյուջեներ՝ 105594.7 հազ.դրամ և չբաշխված գումար՝ 24055.8 հազ.դրամ։

**Պետական սեփականություն համարվող հողերի** կադաստրային արժեքի վճարումից մուտքերը կազմել են 2004621.6 հազ.դրամ:

**Ամփոփում.**

վերը նշված հոդվածներով ստացված դրամական միջոցները կազմել են 4038182.4 հազ.դրամ, որից՝ ՀՀ պետական բյուջե է փոխանցվել 3515835.0 հազ.դրամ, համայնքային բյուջեներ են փոխանցվել 392696.9 հազ.դրամ, ՊՈԱԿ-ների բյուջեներ՝ 105594.7 հազ.դրամ և չբաշխված գումար՝ 24055.8 հազ.դրամ:

**10. Օրենսդրության բարելավումներ և բարեփոխումներ**

Հաշվետու ժամանակահատվածում՝

- Մշակվել և ՀՀ Ազգային ժողովի քննարկմանն է (առաջին ընթերցմամբ ընդունվել է 2022 թվականի հունիսի 14-ին գումարված հերթական նիստում) ներկայացվել «Պետական գույքի մասնավորեցման 2017-2020 թվականների ծրագրի կատարման 2021 թվականի տարեկան հաշվետվությունը հաստատելու մասին օրենքի նախագիծը**:**

- Մշակվել, ՀՀ Ազգային ժողովի քննարկմանն է (առաջին ընթերցմամբ ընդունվել է 2022 թվականի հուլիսի 6-ին գումարված հերթական նիստում) ներկայացվել ««Պետական գույքի մասնավորեցման 2017-2020 թվականների ծրագրի մասին օրենքում լրացումներ կատարելու մասին («Հեր-Հեր» հիդրոէլեկտրակայան» և «Արմենիկում» ընկերությունները ծրագրի մասնավորեցման ներկայացվող ցանկում ներառելու վերաբերյալ) օրենքի նախագիծը:

- Մշակվել և ՀՀ կառավարության կողմից 2022 թվականի մայիսի 26-ին ընդունվել է «Պետական գույքի կառավարման 2021-2023 թվականների ծրագրի կատարման 2021 թվականի տարեկան հաշվետվությանը հավանություն տալու մասին թիվ 742-Ա որոշումը:

- Մշակվել և ՀՀ կառավարության 2022 թվականի հունիսի 23-ին ընդունվել է ««Պետական գույքի կառավարման մասին» օրենքում փոփոխություն և լրացումներ կատարելու մասին» օրենք N 939-Ա որոշումը։ ՀՀ Ազգային ժողովի քննարկմանն է (առաջին ընթերցմամբ ընդունվել է 2022 թվականի հուլիսի 6-ին գումարված հերթական նիստում) ներկայացվել ««Պետական գույքի կառավարման մասին» օրենքում փոփոխություն և լրացումներ կատարելու մասին» օրենքի նախագիծը:

- Մշակվել և պետական-իրավական փորձաքննության ենթարկելու նպատակով «Հայաստանի Հանրապետության հողային օրենսգրքում փոփոխություն կատարելու մասին» օրենքի և հարակից օրենքների նախագծերը ներկայացվել են ՀՀ արդարադատության նախարարություն։

- Մշակվել և ՀՀ վարչապետի աշխատակազմ է ներկայացվել «Պետական գույքի կառավարման ոլորտի հայեցակարգը հաստատելու մասին» ՀՀ կառավարության որոշման նախագիծը։ Այն քննարկվել է մշտապես գործող ֆինանսատնտեսական կոմիտեի 2022 թվականի հուլիսի 6-ի նիստում։

- ՀՀ կառավարության քննարմանն են ներկայացվել ՀՀ կառավարության 2001 թվականի մայիսի 14-ի թիվ 404 և 2011 թվականի մարտի 24-ի թիվ 305-Ն որոշումներում փոփոխություններ և լրացումներ կատարելու մասին և Հայաստանի Հանրապետության կառավարության 2021 թվականի ապրիլի 1-ի թիվ 458-Լ որոշման մեջ լրացում կատարելու մասին ՀՀ կառավարության որոշման նախագծերը:

- Մշակվել և ՀՀ վարչապետի աշխատակազմ է ներկայացվել «Հայաստանի Հանրապետության կառավարության 2021թ-ի նոյեմբերի 18-ի N 1902-Լ որոշման մեջ փոփոխություններ կատարելու մասին» ՀՀ կառավարության որոշման նախագիծը։ 11.05.2022թ. ՀՀ վարչապետի աշխատակազմից վերադարձվել 2022թ-ի դեկտեմբերին ներկայացնելու պայմանով։

- Մշակվել և ՀՀ կառավարության կողմից 2022 թվականի մայիսի 5-ին ընդունվել է «Հայաստանի Հանրապետության կառավարության 2011 թվականի փետրվարի 17-ի N 304-Ն որոշման մեջ փոփոխություն և լրացումներ կատարելու մասին» N 611-Ն որոշումը։

- Մշակվել և ՀՀ կառավարության կողմից 2022 թվականի ապրիլի 28-ին ընդունվել է 1988-1992 թվականներին Ադրբեջանի Հանրապետությունից բռնագաղթված և Հայաստանի Հանրապետության քաղաքացիություն ստացած անձանց կողմից զբաղեցրած բնակելի տարածքները սեփականաշնորհելու մասին թիվ 576-Ա որոշումը, որով առաջարկվում է անհատույց սեփականաշնորհմամբ տրամադրել 7 բնակելի տարածքներ՝  6  ընտանիքների (8 անձանց):

- Մշակվել և ՀՀ կառավարության կողմից 2022 թվականի հունիսի 2-ին ընդունվել է Բնակելի տարածքները նվիրելու մասին թիվ 788-Ա որոշումը, որով առաջարկվում է նվիրատվությամբ տրամադրել 16 բնակելի տարածքներ, 14 ընտանիքների (31 անձանց):

- Մշակվել և ՀՀ կառավարության կողմից 2022 թվականի մայիսի 26-ին ընդունվել է «ՀՀ կառավարության 2007 թվականի նոյեմբերի 29-ի թիվ 1486-Ա որոշման մեջ փոփոխություններ կատարելու մասին թիվ 734-Ա որոշումը։

- Մշակվել և ՀՀ վարչապետի աշխատակազմ է ներկայացվել «Հայաստանի Հանրապետության կառավարության 1998 թվականի մարտի 27-ի N 209 որոշման մեջ փոփոխություններ կատարելու մասին» ՀՀ կառավարության որոշման նախագիծը։

- Մշակվել է «Հայաստանի Հանրապետության պետական բյուջեի միջոցների հաշվին պետական կառավարման համակարգի մարմինների և պետական ոչ առևտրային կազմակերպությունների գործառույթների իրականացման համար ոչ պետական սեփականություն համարվող տարածքները վարձակալությամբ ձեռքբերման կարգը հաստատելու մասին» ՀՀ կառավարության որոշման նախագիծը։ 30.05.2022թ. ՀՀ տարածքային կառավարման և ենթակառուցվածքների նախարարությունից վերադարձվել է՝ իրավական հիմքի բացակայության պատճառով,

- Կոմիտեն մշակել և 09.06.2022թ ՀՀ տարածքային կառավարման և ենթակառուցվածքների նախարարություն է ներկայացրել ««Կառավարության կառուցվածքի և գործունեության մասին» օրենքում լրացում կատարելու մասին» օրենքի նախագիծը։

- Մշակվել և պետական-իրավական փորձաքննության ենթարկելու նպատակով «Հայաստանի Հանրապետության կառավարության 2020 թվականի հուլիսի 23-ի N 1236-Ն որոշումն ուժը կորցրած ճանաչելու մասին» ՀՀ կառավարության որոշման նախագիծը ներկայացվել է ՀՀ արդարադատության նախարարություն։

- Մշակվել է «Հայաստանի Հանրապետության կառավարության 2017 թվականի հոկտեմբերի 5-ի N 1262-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագիծը։

- Մշակվել է «Պետական գույքի մասնավորեցման, օտարման և օգտագործման տրամադրման պայմանագրերում ամրագրված պարտավորությունների և դրանց կատարման նկատմամբ հսկողություն իրականացնելու գործընթացը կանոնակարգելու, ինչպես նաև գրավադրման պայմանները սահմանելու ու Հայաստանի Հանրապետության 2004 թվականի օգոստոսի 26-ի N 1955-Ն որոշումն ուժը կորցրած ճանաչելու մասին» ՀՀ կառավարության որոշման նախագիծը։

-Նախապատրաստվել է Բնակելի տարածքները նվիրելու մասին ՀՀ կառավարության որոշման նոր նախագիծ (7 բնակելի տարածքներ, 7 ընտանիքներ, 19 անձիք):

- Մշակվել և շրջանառության մեջ է դրվել Հայաստանի Հանրապետության կառավարության 2011 թվականի մարտի 24-ի թիվ 305-Ն որոշման մեջ փոփոխություններ կատարելու մասին ՀՀ կառավարության որոշման նախագիծ, որով նախատեսվում է որոշման N3 հավելվածի թվով 3 կետերում փոփոխություններ կատարել մակերեսների և հաշվեկշռային արժեքների մասով:

- Մշակվել և 2020 թվականի հունիսի 1-ին հաստատվել է ՀՀ տարածքային կառավարման և ենթակառուցվածքների նախարարի «Պետական սեփականություն հանդիսացող անշարժ գույքի անհատույց օգտագործման պայմանագրի օրինակելի ձևը հաստատելու մասին» N 20-Լ հրամանը։

- Մշակվել և 2022 թվականի հունիսի 17-ին հաստատվել է Պետական գույքի կառավարման կոմիտեի նախագահի «Հայաստանի Հանրապետության կառավարությանն առընթեր պետական գույքի կառավարման վարչության պետի 2016 թվականի ապրիլի 25-ի N 35-Ա հրամանն ուժը կորցրած ճանաչելու մասին» N 170-Ա հրամանը։

- Մշակվել և 2022 թվականի հունիսի 20-ին հաստատվել է Պետական գույքի կառավարման կոմիտեի նախագահի «Պետական գույքի կառավարման կոմիտեի նախագահի 2022 թվականի հունվարի 3-ի N 1-Ա հրամանում փոփոխություն կատարելու մասին» N 171-Ա հրամանը։